הוועדה לקידום מעמד האישה, כנסת 17, פרוטוקול מספר 72, 2007-07-17 13:00

רונית תירוש: אני פותחת את ישיבת הוועדה לקידום מעמד האישה.

רונית תירוש: אני מחליפה את יושב-ראש הוועדה, חבר הכנסת גדעון סער, שאפשר לחברת הכנסת זהבה גלאון שהעלתה את הנושא לנהל את הדיון, אבל מאחר שהיא חולה, אני מחליפה גם אותה ועושה זאת ברצון רב משום שהנושא בהחלט קרוב ללבי.

רונית תירוש: אנחנו נשלח לחברת הכנסת גלאון איחולי החלמה.

רונית תירוש: הדיון היום יעסוק בנושא של יישום או אי-יישום סעיף 9(א) לחוק הספורט שעניינו ייצוג הולם לנשים בגופי ספורט כאלה ואחרים, בין אם מדובר באיגודים, אגודות, התאחדויות, כל התארים האלה.

רונית תירוש: כמובן שהדיון הוא יוזמה שבאה מצד חברת הכנסת זהבה גלאון על הרקע של אי-יישום הסעיף הזה בחוק ובטח גם אם יש פה ושם מקומות שאולי נמצא צדיק, אנחנו עדיין מדברים על יישום משמעותי שלא בא לידי ביטוי, אפילו שהחוק קובע ייצוג הולם מבלי לומר מה זה ייצוג הולם, שזה אולי היה יכול לתת פתח למי שלא ממש מתלהב מהחוק, אבל היה יוצא ידי חובתו במינוי חצי משרה של אישה ולומר שהנה, הוא עשה זאת, אבל גם זה אפילו לא קורה ולכן הדבר חמור שבעתיים.

רונית תירוש: אני חייבת לומר גילוי נאות.

רונית תירוש: אני הייתי מנכ"לית משרד החינוך, התרבות והספורט ואפשר מהר לזרוק את השאלה אלי ולומר לי שהייתי ומה עשיתי.

רונית תירוש: אני חייבת לכן לומר שבהחלט פעלנו בעניין הזה, אולי לא בקצב הראוי, אבל בואו נאמר שזה היה בקצב הקיים ממילא במשרדי הממשלה השונים.

רונית תירוש: בכל אופן, הנושא קיבל איזשהו חיזוק מצד מועצת הנשים לספורט שהוקמה כבר שבועות אחדים אחרי שאני סיימתי את תפקידי, אבל כמובן שכל ההכשרה וההכנה לכך נעשתה עוד קודם לכן.

רונית תירוש: נמצאת אתנו שלומית ניר-טור שלקחה על עצמה לקדם את הנושא ונשמע מה יש לה היום להוסיף בעניין עצמו.

רונית תירוש: אני רוצה למקד את הדיון, אחרי שנשמע את כל מי שרוצה להביע עמדה או לשאול שאלה, ובעיקר להפנות את השאלות למשרד הספורט שהוא מנותק היום ממשרד החינוך ולבחון מה הוא עשה או מה בדעתו לעשות באשר למימוש החוק הזה במלואו.

רונית תירוש: כלומר, אילו אמצעי אכיפה הוא ישקיע בכך והאם הוא בכלל קנס מישהו מהגופים הללו שבעצם עבר על החוק, וזאת עבירה לכל דבר, והאם הוא ניצל את העובדה הזאת על מנת להרתיע אחרים ובעצם בסופו של יום לגרום לכך שהחוק יתיישם במלואו.

רונית תירוש: אני חייבת לומר שעצם הקנס שהוצע – 26 אלף שקלים – אולי צריך לעשות גם לו תיקון ואולי זאת תהיה אחת המסקנות כי בסך הכול יוצא שלגוף כזה ואחר, איגוד או אגודה שמאוד לא רוצה להכניס נשים, שווה לה לפעמים לשלם את הקנס הזעום הזה אבל עדיין היא עושה מה שהיא רוצה ועדיין לא תצטרך לתת לנשים להחליט או להיות שותפות בתהליכי קבלת החלטה כאשר מחליטים על הקצאת תקציבים כאלה ואחרים.

רונית תירוש: יש מישהו שיאמר, ובצדק, שצריך לחפש כאן איפה הביצה ואיפה התרנגולת.

רונית תירוש: האם עצם העובדה שאין ייצוג של נשים בהנהלות השונות בגופי הספורט גורמת לכך שבעצם לא מוקצה תקציב לספורט נשים, או מצב הפוך לפיו אם נאלץ את האיגודים לשלב נשים, אז גם נראה פעילות ספורט ענפה יותר של נשים והקצאות תקציבים בהתאם.

רונית תירוש: נדון גם בנושא הזה.

רונית תירוש: אני לא רוצה לחזור על התאריכים השונים אלא רק לומר שהייתה חובת דיווח ראשונה כבר בפברואר 2004 מצד הגופים השונים.

רונית תירוש: קיבלתי לידיי נתונים של מי דיווח ומי לא, ולומר לכם שהדיווח הוא דיווח ראוי?

רונית תירוש: הם אומרים שהם מקיימים את החוק, אבל לא פירטו כמה משרות ניתנו לעניין הזה, אילו תפקידים, באיזה רמות וכולי.

רונית תירוש: אלה דברים שלא נעשו.

רונית תירוש: אמרתי את הדברים כפתיחה מאוד כללית.

רונית תירוש: אני מציעה שקודם כל נשמע את משרד הספורט, את שלומית ניר-טור ולאחר מכן ניכנס לדיון.

שלומית ניר-טור: אני ממינהל הספורט שבמשרד המדע, התרבות והספורט.

שלומית ניר-טור: חשוב לי לעדכן אתכם או לתת לכם קצת רקע.

שלומית ניר-טור: אני באמת מודה לחברת הכנסת רונית תירוש על שהרימה את הכפפה ומנהלת את הדיון כאן כי היא מצויה במה שקורה בספורט, מכירה אותו והייתה מאוד מעורבת בנושא של קידום ספורט הנשים עת היא כיהנה כמנכ"לית משרד החינוך והשרה הייתה לימור לבנת.

שלומית ניר-טור: אז נעשתה מהפכה בכל הקשור לספורט נשים.

שלומית ניר-טור: אנחנו נדבר על החוק לייצוג הולם.

שלומית ניר-טור: הרי יש חוק לשוויון בין המינים שהוא חוק ישן יותר בכנסת.

שלומית ניר-טור: בעצם לא היה צריך לחוקק חוק חדש אבל אנחנו ראינו לנכון להוסיף תקנה מיוחדת בחוק הספורט כי הספורט הוא מעוז השובניזם כפי שאני קוראת לו.

שלומית ניר-טור: זה השדה בו בעיקר מככבים גברים ומאוד מאוד קשה לנשים להשתלב בכל המערכות בגלל שמקדמת דנא הספורט שייך לגברים.

שלומית ניר-טור: לכן ראינו חשיבות להוסיף תקנה מיוחדת בחוק הספורט.

שלומית ניר-טור: בנובמבר 2003 החוק הזה עבר בכנסת.

שלומית ניר-טור: כמו שאמרה חברת הכנסת רונית תירוש, יש חובת דיווח לוועדה למעמד האישה, אבל כמובן שמי שממונה על החוק אלה הם המשרדים הממשלתיים.

שלומית ניר-טור: אני לא אומר שאני מרוצה, אבל זאת תחילת דרך כי כנראה שהתהליכים האלה אורכים זמן והם לא מגיעים ביום אחד בהיר אלא צריך להכשיר נשים שתהיינה מוכנות להתמודד על התפקידים, צריך שהגברים שנמצאים היום בעמדות יסכימו לוותר על המקום שלהם ויבינו את הנחיצות של מקומן של הנשים וכהנה וכהנה.

קריאה: מה זה יסכימו לקיים?

קריאה: יש חוק וצריך לקיים אותו.

שלומית ניר-טור: למי שלא יודע את המינוחים אומר שיש את התאחדויות הכדורגל, איגוד הכדורסל, איגוד הכדורעף, איגודי סיף, שחייה וכולי.

שלומית ניר-טור: יש כ-58 ענפים האלה.

שלומית ניר-טור: לכל איגוד כזה יש הנהלה והעניין הוא שבארץ משנים הבחירות נעשות לא בדיוק באיגוד עצמו אלא נעשות כבר קודם במרכזי הספורט שמרכיבים את ההנהלות.

שלומית ניר-טור: יש את מרכז הפועל, מרכז מכבי, מרכז אליצור, מרכז בית"ר, והם בוחרים את אנשיהם אצלם בבית ואחר כך הם מייצגים א ותם בענפים השונים.

שלומית ניר-טור: כאן שורש הבעיה כי זה לא נעשה באופן דמוקרטי בענפים עצמם.

שלומית ניר-טור: עם הדבר הזה אנחנו צריכים להתמודד.

שלומית ניר-טור: אני רוצה לציין שמשרד הספורט, לפני שנה, הטיל סנקציה.

שלומית ניר-טור: אני אומרת כבר כאן שעדיין לא הפעלנו אותה כי יש מה שנקרא הוראת שעה.

שלומית ניר-טור: ברגע שכותבים איזושהי סנקציה, צריך לתת לארגונים לנסות ולשנות את המצב על מנת שמיד אפשר יהיה להפעיל, וכאן אולי נחשוב יחד מתי כבר אפשר להפעיל את הסנקציה הזאת, ואני חושבת שהשנה זה כבר הזמן, ואני מציעה שכולנו נתייחס למינוח ייצוג הולם שיכול להיות שהגיע הזמן במקום לקרוא לזה ייצוג הולם, אנחנו נציין בדיוק מספרית מה אנחנו חושבים כייצוג הולם.

שלומית ניר-טור: אם בשוודיה לפני 20 שנה קבעו 40-60 אחוזים שזה ייצוג הולם, יכול להיות ששווה שגם אנחנו בישראל נחשוב אותו הדבר.

שלומית ניר-טור: בנוגע לסנקציה שדובר בה.

שלומית ניר-טור: מינהל הספורט מתקצב את האיגודים ואת האגודות ויש לנו תנאי שנקרא תנאים לקבלת התמיכה האומר: "מספר הנשים החברות בהנהלות האיגוד או ההתאחדות לעומת כלל חברי ההנהלה מהווה ייצוג הולם בהתאם להוראות סעיף 9(א) לחוק הספורט.

שלומית ניר-טור: הוא לא יפחת משיעור חלקן היחסי של הספורטאיות הפעילות מכלל הספורטאים הפעילים באותה התאחדות או איגוד, ובכל מקרה תהא בהנהלה לפחות חברה אחת".

שלומית ניר-טור: התקנה הזאת בעצם אומרת שהיא מצלמת מצב קיים.

שלומית ניר-טור: אין פה העדפה מתקנת ואני אתן כדוגמה את התאחדות הכדורגל.

שלומית ניר-טור: בהתאחדות הכדורגל יש עדיין מעט שחקניות, יש אולי אלף שחקניות לעומת 20 אלף שחקנים.

שלומית ניר-טור: האם בגלל זה נכון שתהיה רק אישה אחת בהנהלה?

שלומית ניר-טור: כי אם זה כך, לא נוכל לעשות את השינוי הזה.

שלומית ניר-טור: נדרשת פה העדפה מתקנת וצריך להכניס יותר ויותר נשים להנהלה על מנת שהן תפעלנה לכך שמספר הספורטאיות יגדל.

קריאה: היום יש חברת הנהלה אחת?

שלומית ניר-טור: יש שתי נשים חברות הנהלה מתוך 32 גברים.

רונית תירוש: מי אלה?

שלומית ניר-טור: אחת מהפועל ואחת ממכבי.

שלומית ניר-טור: הן לאו דווקא קשורות לכדורגל.

שלומית ניר-טור: הן לא ממש מעורות בענף הכדורגל.

רונית תירוש: אבל הן תעשינה את דברם.

שלומית ניר-טור: כן.

שלומית ניר-טור: אני רוצה לומר, וגם הוועדה הזאת נדרשה לכך, שיש היום בג"ץ כנגד התאחדות הכדורגל בנושא הזה של ייצוג הולם.

שלומית ניר-טור: אחת מקבוצות הכדורגל אספה את כל הקבוצות והוגש בג"ץ כנגד ההתאחדות בדיוק בנושא הזה.

רונית תירוש: מכבי חולון.

שלומית ניר-טור: כן, מכבי חולון.

רונית תירוש: הבג"ץ הזה כבר נמשך שנה.

שלומית ניר-טור: באוקטובר הוא יבוא לדיון בבית המשפט העליון ואני חושבת שהוועדה לקידום מעמד האישה צריכה להביע את עמדתה.

שלומית ניר-טור: ברור שמינהל הספורט, משרד הספורט, יביע את עמדתו אבל לדעתי הוא מביע אותה בהתאם למה שנכתב כאן ולא די בזה כי אני חושבת שצריכה להיות העדפה מתקנת ולא מספיק לצלם את המצב כמו שהיה כי אחרת לא נתקדם.

שלומית ניר-טור: דוגמה נוספת, איגוד השחייה.

שלומית ניר-טור: יש היום 40 אחוזים שחייניות מכלל השחיינים בארץ, אבל בהנהלה יש שתי נשים מתוך 11 גברים.

שלומית ניר-טור: זאת דוגמה שמראה שגם כאן אין יישום מלא של החוק.

מאירה בסוק: מרכזי הספורט מקבלים מימון ממינהל הספורט?

שלומית ניר-טור: כן, במידה מסוימת.

שלומית ניר-טור: הם מקבלים עבור האגודות שלהם.

שלומית ניר-טור: הם מקבלים בעיקר מהמועצה להסדר הימורים.

רונית תירוש: הם לא מתוקצבים על ידי משרד הספורט.

שלומית ניר-טור: משרד הספורט עצמו לא מתקצב אותם.

רונית תירוש: מועצת ההימורים מתקצבת.

מאירה בסוק: זאת אומרת, למעשה על המרכזים שעושים את הבחירות אין סנקציה.

שלומית ניר-טור: נכון.

רונית תירוש: יש לי הצעת חוק עכשיו להוריד להם את האחוזים.

רונית תירוש: אולי אני אומר להם שאני אשאיר להם בתנאי שהם ממנים 50 אחוזים נשים.

שלומית ניר-טור: המועצה להסדר הימורים מתקצבת את האגודות והם גוזרים 15 אחוזים.

אריה אלטר: די לחצתי להגיע לישיבת הוועדה כיוון שלא זומנו בהתחלה, אבל ברגע שהגיע אלינו הפקס בטעות, ביקשתי להגיע לישיבה כי אני חושב שיש לנו מה לומר.

אריה אלטר: אני מברך את חברת הכנסת תירוש כי היא קצת קרובה לתחום הכדורגל וגם לתחום הנשים.

אריה אלטר: אני חושב שחסרה לנו יזמות נשית בתוך הספורט מבחינת הספורטאיות שמסיימות או אנשים שרוצים להתחבר לא ברמת ההכשרה ולא ברמת הבנייה.

אריה אלטר: מאוד קל לבוא ולומר שאין מספיק נשים, אבל אנחנו לא רואים את הנשים מתדפקות על הדלת כדי להיכנס לתוך המבנה הזה.

אריה אלטר: אנחנו צריכים לבנות את זה קצת יותר נכון על מנת שבאמת יהיה ייצוג הולם בכל רמות הספורט, כולל בכדורגל, כי אנחנו בזמנו, לפני כארבע שנים, הייתה בעיה עם שחקניות הכדורגל ופנינו אליהן באופן מיידי, ביקשנו מהן לחבור לארגון השחקנים, לבנות משהו ביחד, אבל זה נפל בגלל שהן בחרו לא להצטרף.

אריה אלטר: אין משהו שנבנה בצורה נכונה.

אריה אלטר: גם הבנייה של כדורגל הנשים בישראל היא בנייה הפוכה, זה קודם כל נבחרת ואחרי כן יורדים למטה, במקום להתחיל במתנ"סים, במקום להתחיל בבתי הספר, במקום להתחיל בקבוצות של בנות כמו שעשו בארצות-הברית ועם הזמן מגיעה נבחרת מסודרת, ואז הבנות מקבלות את הביטוי הנכון.

אריה אלטר: בצורה שזה נבנה, זה פשוט ביזיון וזה חבל, כי בסופו של דבר בעולם כדורגל הנשים הוא מאוד מפותח ואנחנו בנושא הזה עושים את זה לא נכון.

אריה אלטר: שלומית נגעה בנושא מאוד כאוב – כאוב גם לנו – והוא נושא הבחירות בהתאחדות הכדורגל בפרט.

אריה אלטר: הדברים הם לא דמוקרטיים, הדברים נסגרים הרבה לפני כן, ומה שמגיע, מגיעה החלטת המזכירות של 6-7 אנשים ולכן לא רק לנשים אין ביטוי אלא גם לגברים שבהנהלה אין ביטוי.

אריה אלטר: אותם ששת חברי המזכירות, הם אלה שקובעים את הכול.

רונית תירוש: איפה זה?

אריה אלטר: בארגון הכדורגל.

אריה אלטר: שם זה מתחיל ושם זה נגמר.

אריה אלטר: אנחנו צריכים לבחון את הנושא האם הגופים הם גופים פרטיים, האם הם גופים מסובסדים.

רונית תירוש: ששת האנשים – כל פעם אני לומדת עוד ועוד – האלה, בלי לנקוב בשמות פרטיים, הם מייצגים את מרכזי הספורט?

אריה אלטר: כן ולא.

רונית תירוש: מה יש לנו שם?

אריה אלטר: הם מייצגים מלמעלה את מרכזי הספורט אבל בסופו של דבר האינטרסים הם אינטרסים מאוד אישיים והם לא אינטרסים כלליים למרכז מכבי או למרכז הפועל.

אריה אלטר: זה ברמה האישית.

אריה אלטר: אני יכול לומר שאנחנו חברים בארגון השחקנים העולמי ויש לנו לפחות נציגה אחת מנורבגיה שהיא יושב-ראש ארגון שחקני הכדורגל בנורבגיה.

אריה אלטר: זה משהו שאנחנו נתקלים בו בעולם ואנחנו רואים הרבה נשים שהן מעורבות.

אריה אלטר: אני חושב שבהחלט אנחנו צריכים לברך על ישיבת הוועדה אבל אנחנו צריכים גם לחשוב כיצד אנחנו בונים את זה נכון על מנת שזה לא ייראה כאילו אנחנו רצים אחרי העגלה.

רונית תירוש: אתה אומר מה שאני ניסיתי קודם להסביר על הביצה והתרנגולת ואולי לא הסברתי כראוי.

רונית תירוש: אתה אומר שנתחיל להשקיע בספורטאים – לצורך העניין בספורטאיות – ממועדוני ספורט, בתי ספר וכולי, וככל שתהיינה יותר ספורטאיות בענפים שונים, אז גם נמצא כאלה שתוכלנה לייצג אותנו ברמה המינהלית של ההנהלות, ואז, כשהן יושבות בהנהלות, הן גם תדאגנה שיהיה תקציב לספורט של הנשים וחוזר חלילה.

אריה אלטר: לדעתי תקציב יש, אבל גם בזה לא משתמשים נכון.

רונית תירוש: כי אין מי שייצג.

אריה אלטר: בדיוק.

רונית תירוש: אין מי שיכוון, אין מי שיפנה.

רונית תירוש: הגברים מאוד נהנים לא לתת.

אריה אלטר: זאת בדיוק הבעיה.

אריה אלטר: צריך לבנות את זה נכון, שתהיה תוכנית מסודרת מלמטה למעלה.

אריה אלטר: אם זה יהיה, מהר מאוד נעלה למעלה.

רונית תירוש: מי לא בונה לנו את זה נכון?

רונית תירוש: האגודות?

רונית תירוש: האיגודים?

אריה אלטר: אין היום שום דבר ברמת בתי הספר.

שלומית ניר-טור: אני מוכרחה לתקן.

שלומית ניר-טור: הוא לא מתמצא.

אריה אלטר: אני מתמצא.

אריה אלטר: אני מקבל לפחות שתיים-שלוש פניות בשבוע מהורים ששואלים אותי את אותה שאלה: למה אין כדורגל נשים בבתי הספר, באגודות ספורט.

אריה אלטר: למה אגודה שמתוקצבת על-ידי ה-טוטו, שמתוקצבת על-ידי מינהל הספורט, אין לה קבוצת ספורט אחת לנשים.

אריה אלטר: זאת בנייה שחייבת להיות מוסדרת בחוק, לפי חוק התאחדות הכדורגל, זה חלק מההשקעה וזה חלק מהמבנה.

רונית תירוש: הרחבת, ובצדק.

רונית תירוש: למרות שהדיון מתמקד בייצוג בהנהלות, ההשלכות המיידיות הן באמת כמה ספורט נשים יש בכלל בארץ.

רונית תירוש: אגב, החוק אומר שהגופים צריכים להוכיח חיפוש אקטיבי אחר נשים כדי שתייצגנה ושוב השאלה איך מוכיחים שהוא חיפש וחיפש ולא מצא.

שלומית ניר-טור: יש אנשים שזה נעשה באופן אקטיבי.

שלומית ניר-טור: החוק עשה שינוי.

שלומית ניר-טור: יש היום מודעות אחרת, אבל עדיין זה לא איפה שאנחנו רוצות שזה יהיה.

רונית תירוש: שלומית, את נמצאת כאן בניגוד אינטרסים מסוים ואני אומר לך מדוע.

רונית תירוש: מצד אחד את בצדק רוצה להראות שהמשרד עושה, אבל בתכל'ס, מבחן התוצאה – לא.

רונית תירוש: נעזוב את המאמצים וניתן את השבח בצדם, אבל תמונת המצב היא נוראית.

קריאה: היא גם לא אחידה.

רונית תירוש: נמצא אתנו עורך-דין דרור ארם מרשם העמותות.

רונית תירוש: נשמח לשמוע כיצד כאשר נותנים רשיון לעמותה או שיש ביקורת על העמותה, האם היא עומדת בחוקי ישראל והאם היא מבצעת את החוקים.

רונית תירוש: אם לא, מה עושים, כי אולי שוללים את הרשיון.

דרור ארם: אני לא מתמחה בנושא הזה.

דרור ארם: אני עושה ביקורת על כל העמותות רק בהיבט של ניהול תקין של עמותות.

רונית תירוש: כסף?

דרור ארם: חוק העמותות וכללים שנגזרים ממנו.

קריאה: כסף ותקנונים.

רונית תירוש: אני ביקשתי – ולא אזכיר שם – להכניס נציג ציבור להנהלה של כל גוף כזה ואחר בספורט.

רונית תירוש: אמר לי אדם שהוא גורם פרטי בקבוצה מאוד ידועה שכולם הם אנשים פרטיים ולמה שיכניסו נציג ציבור.

רונית תירוש: הוא אומר לי שאם אני רוצה בקרה על מה שהם עושים, יש להם את רשם העמותות.

רונית תירוש: אתה אומר לי שאתה רק בודק את העניין התקציבי, אבל מה אתה יכול לבדוק שם?

רונית תירוש: זה כסף פרטי.

רונית תירוש: מה שאתה אומר בעצם הוא שאין גוף שאוכף את יישום החוקים על הגופים הללו כאשר מרביתם או כולם מתוקצבים אפילו על ידי המדינה בחלק מהתקציב שלהם, שזה ממש אבסורד.

רונית תירוש: יש חוק שנדון ביום ראשון בוועדת שרים שבמסגרתו ביקשתי לקבוע מסמרות איך יחולק תקציב מועצת ההימורים באחוזים.

רונית תירוש: אמרתי חמישה אחוזים לתחזוקה שוטפת, איקס אחוזים לתשתיות במוסדות חינוך, שהשר שלך התנגד לזה, ושוב כמה הזוכים יקבלו מתוך זה.

רונית תירוש: בפועל מועצת ההימורים קמה בשביל הספורט בישראל, וכמה היא נותנת לספורט?

רונית תירוש: מתוך 1.7 מיליארד רווחים שיש לה, היא נותנת 230 מיליון לספורט.

רונית תירוש: תעשו לי מהר כמה זה באחוזים.

רונית תירוש: פעם זה עמד על 23 אחוזים, אבל היום זה כבר לא באחוזים האלה.

רונית תירוש: הם נשארים עם ה-230 מיליון וככל שהרווחים שלהם עולים, זה לא מעניין אותם.

רונית תירוש: לאן הולך הכסף?

רונית תירוש: חוק מועצת ההימורים שעמד על מתן פרסים בהיקף של 42 אחוזים – זה החוק אומר – הם כבר היום מחלקים 57 אחוזים והיתר הולך לבעלי תחנות טוטו, למנגנון, לדברים לא סבירים.

רונית תירוש: בוועדת השרים הפילו את החוק שלי – וזה מרתיח אותי – כי אמרו שזאת מועצה סוברנית ומה פתאום שבחקיקה ייכנסו לחישובים למי היא מחלקת מה.

רונית תירוש: אמרתי שזה משום שאין גוף שיאכוף עליה שום דבר, אפילו לא רשם העמותות, ואני לא מתלוננת עליך אלא שאני חייבת להוציא את התסכול שלי.

רונית תירוש: מחר אני אעלה את זה, אבל הסיכוי הוא קלוש שזה יעבור, כי אם הקואליציה נגד, כי ועדת שרים נגד, זה כנראה ייפול.

רונית תירוש: אני רוצה להשמיע לעם ישראל שמישהו כאן פשוט מתנהג בטמטום, שלא נותן להצעה הזאת לעבור.

קריאה: זה לא טמטום, אלה אינטרסים.

רונית תירוש: יש שם חלוקה כמה לנשים.

רונית תירוש: אין מקום לשיקול דעת.

רונית תירוש: זאת אומרת, אני נותנת מסגרות כלליות ואני לא נכנסת פנימה לאיזה קבוצה ייתנו מה, אבל החלוקה הבסיסית, חלוקת עוגת התקציב, זה משאיר אותנו מאוד מתוסכלים.

יהודה שקמה: הנושא הזה בתוך המועצה הוא בוויכוח בין אנשי הספורט לאנשי המינהלה שם.

רונית תירוש: איזה נושא, הנשים?

יהודה שקמה: גם נשים וגם הטבות.

יהודה שקמה: בסיום שנת 2006 היו להם רווחים מעבר לתחזית והם חילקו כספים כמובן על פי הקריטריונים שלהם.

רונית תירוש: אין להם ברירה, הם חייבים לחלק.

יהודה שקמה: מה שאת אומרת הוא נכון, אבל צריך לדעת שיש שם מלחמה לגבי אחוזי הפרסום, החלוקה וכולי ששם הספורט באיזשהו מקום הוא מקופח.

רונית תירוש: אני רוצה לקבע את זה במסמרות.

רונית תירוש: יש אחוזים שצריכים ללכת.

רונית תירוש: נראה כאילו מועצת ההימורים קמה כדי לתת עבודה לפרסומאים, אבל אני לא רוצה להיכנס לזה.

יהודה שקמה: אם תצליחי, תבורכי.

רונית תירוש: השובניזם הזה שולט בכל מקום.

רונית תירוש: הם לא שולטים רק בהתאחדות אלא בגורמים אחרים.

רונית תירוש: משרד הספורט במדינת ישראל, יש לו 47 מיליון שקלים ובזה הוא אמור להכתיב מדיניות.

רונית תירוש: הרי בעל המאה הוא בעל הדעה ובחיים לא ישמעו לו.

יהודה שקמה: זה מ-120 מיליון שהיו להם.

רונית תירוש: היום יש להם 47 מיליון שקלים לעומת מועצת ההימורים שיש לה 1.7 מיליארד שקלים ואין עליה פיקוח.

רונית תירוש: אתם בחוק צריכים לבדוק רק מאזנים תקציביים ולא דברים אחרים?

רונית תירוש: אתם לא מחויבים על פי חוק לבדוק שזה גוף שמתנהל על פי חוק?

רונית תירוש: דהיינו, הוא מכבד את חוקי ישראל?

דרור ארם: כאשר מדובר בארגון יציג, מה שנקרא התאחדות או איגוד שמרכז או מייצג ענף ספורט מסוים, כל רישום שלהם ושינוי תקנה צריכה אישור והם צריכים לעבור דרך מינהל הספורט.

רונית תירוש: ואם הוא עובר על החוק בזה שהוא לא מיישם כמו כאן?

דרור ארם: אני מניח שמינהל הספורט בודק.

רונית תירוש: אם אתה יודע על זה אתה יכול לשלול מהם רשיון?

קריאה: להעיר להם הערה.

דרור ארם: לא.

דרור ארם: מדובר כאן באכיפת הוראות של חוק אחר.

דרור ארם: רשם העמותות, סמכותו היא במסגרת חוק העמותות.

רונית תירוש: אם גוף עובר על חוק במדינת ישראל, יש לכם זכות לשלול ממנו רשיון?

קריאה: אם הוא לא עמותה, לא.

רונית תירוש: אם הוא עמותה.

רונית תירוש: אני מדברת רק על עמותות.

דרור ארם: אם תגיע תלונה.

רונית תירוש: אם אתה אומר שזה בסמכותך, אני מגישה תלונה.

דרור ארם: ברור שאם תגיע תלונה ותתברר, מן הסתם אנחנו נפנה אל הרשות הממונה, אל מינהל הספורט, ואם יימצא שהם לא עומדים בהוראות, בוודאי שנפעל.

רונית תירוש: כרשם העמותות, אתה יכול לשלול רשיון עמותה מגוף כזה?

דרור ארם: אפשר לברר.

דרור ארם: זאת סנקציה שהיא קיימת.

דרור ארם: יש קנסות מינהליים.

רונית תירוש: אני חושבת שיש כאן מקום להגיש תלונה.

רונית תירוש: יש רשימה של מי שלא עושה ומי שאפילו לא הגיש דיווח, וגם אלה שדיווחו, לא בטוח שהם עושים.

מאירה בסוק: אני כבר מיואשת.

מאירה בסוק: הכוח שבידי מועצת ההימורים, גם שם אין.

קריאה: יש נציגה אחת.

יהודה שקמה: היום יש שם עוד אחת.

מאירה בסוק: יש לי גם שאלה לגבי ספורטאיות עבר.

מאירה בסוק: חוץ משלומית שהיא ספורטאית עבר, ספורטאיות עבר שמסיימות, הן לא נכנסות בכלל לספורט.

מאירה בסוק: איפה שהוא אני חושבת שרק הן יכולות לעשות משהו.

מאירה בסוק: אני חושבת שצריך לארגן אותן בצורה כלשהי ואני בטוחה שהן היו מקדמות את הנושא.

מאירה בסוק: לא ברור לי למה זה לא קורה.

מיכאל פורמן: אני מקלוב התעופה ישראל, שבעה איגודי ספורט תעופתיים, ואני רוצה להעיר מספר הערות.

מיכאל פורמן: שלומית אמרה שיש 58 איגודים.

מיכאל פורמן: מתוך 58, בדיוק מחצית הם איגודי ספורט לא אולימפיים והקביעה שקבעת שכל הבחירות נעשות על ידי מרכזי הספורט, בחצי מהאיגודים זה לא כך.

מיכאל פורמן: אם יש התאחדויות כמו כדורגל או כדורסל שהן בעייתיות, אולי צריך לטפל בהן קצת אחרת מאשר באיגודים היותר קטנים שהתמיכה שהם מקבלים ממינהל הספורט היא אפסית, בסדרי גודל של אלף שקלים בשנה לאיגוד ספורט, ולא אגודה.

מיכאל פורמן: עבור אלה אין אפילו טעם להגיש את הבקשות ולעבור את הבירוקרטיה האדירה כדי לקבל כסף ממינהל הספורט.

מיכאל פורמן: לגבי הבעייתיות של הוראת השעה לייצוג הולם.

מיכאל פורמן: הנהלות איגודי הספורט הן הנהלות התנדבותיות.

מיכאל פורמן: אם אין נשים בחלק מאיגודי הספורט או שיש מעט מאוד נשים והן לא מעונינות להיבחר להנהלה, אין לאיגודים האלה יכולת להכריח מישהי להיות בהנהלה, אלא אם כן ישלמו להן כסף אבל אז הם כבר לא עומדים בדרישות החוק.

מיכאל פורמן: אנחנו שבעה איגודים, מתוכם חמישה עומדים בהוראות החוק, בהוראת השעה ובתקנות שקבעתם, וזה עוד לפני שקבעתם, אבל יש שני איגודים שמספר הנשים שם הוא בודד, פחות מ-10 נשים בכל הספורט, והן לא מעונינות.

מיכאל פורמן: אז מה לעשות?

מיכאל פורמן: לא נקבל כסף בגלל שנשים לא מעונינות?

רונית תירוש: לא, כתוב שאם אתה מוכיח שניסית.

רונית תירוש: אגב, בסוף הדיון אני אציע משהו, שיהיה מאגר של שמות.

מיכאל פורמן: הוראת השעה הזאת מאלצת את האיגודים לעשות בסופו של יום זה ללכת ולהכניס אישה של מישהי, חברה של מישהי, בת של מישהי כדי שהיא תהיה בהנהלה וזאת כאשר אין לה שום קשר לעניין וכך אנחנו רק חוטאים למטרה.

מיכאל פורמן: אני מסכים לדבריו של אריה.

מיכאל פורמן: אני חושב שהדרך היא לעודד את הספורט.

מיכאל פורמן: לפני למעלה משנה העברנו תוכנית לעידוד נשים.

מיכאל פורמן: הספורט שלנו, מסיבה לא ברורה, נתפס כגברי למרות שברוב הענפים שלנו אין בכלל מגדר ונשים וגברים מתחרים ביחד כי אין הבדל.

מיכאל פורמן: הגשנו תוכנית להתחיל לעשות איזשהו שימוש באותם 80 מיליון שקלים, אבל שום דבר לא קרה.

מיכאל פורמן: צריך להתחיל לעודד את הספורט, שיהיה ספורט נשים, מן הסתם הנשים יהיו בספורט ויהיה אכפת להן והן ירצו להיכנס.

מיכאל פורמן: לפחות באיגודים שלנו, רובם מחפשים בנרות אנשים שיהיו מוכנים לשבת בהנהלה.

סימי מור: למעשה סיכמת את מה שרציתי לומר, אבל אני אומר את הדברים בנקודות שונות.

סימי מור: כלומר, להתחיל מבתי הספר, לעודד ילדות ונערות שכן תיקחנה חלק בספורט, ואולי אפילו שם להתחיל את ההשוואה המתקנת.

סימי מור: על פי חוק לרתום את כל הנשים שעוסקות בספורט או פורשות מהספורט ולאכוף את זה אולי על ידי הגברת כוח אדם אצלך כדי לבדוק איפה זה עומד בכל מקום.

קרול חסדאי: אני שנה בתפקידי ורציתי לומר שמאוד הופתעתי לקבל את המכתב הראשון ושאלתי את עצמי איזה ייצוג, איזה מעמד אישה בספורט, כי בספורט החלקה על הקרח יש נשים ויש גברים, כך גם בהוקי קרח, גם בריצה מהירה על הקרח וגם בהחלקה אומנותית.

קרול חסדאי: לא כל כך הבנתי מה אנחנו עושות כאן.

קרול חסדאי: לדעתי אפשר להקים ועדה של האגודות שם אנחנו גם יכולות להשפיע.

קרול חסדאי: מאוד הופתעתי ועשיתי את המאמץ להגיע ממטולה לכאן כי הנושא הזה הוא מאוד חשוב.

יהודה שקמה: האמת היא שאנחנו קצת שונים בנוף הזה.

יהודה שקמה: הכדורסל מחולק באופן שוויוני מבחינה מקצועית בין הנשים לבין הגברים.

יהודה שקמה: זאת אומרת, כל נבחרת שקיימת אצל הגברים, קיימת סימולטנית גם בקרב הנשים וההצלחות הן לא תמיד על פי גברים ונשים אלא יש לנו לפעמים יש לנו יותר הצלחות בנשים מאשר בגברים, שלא לדבר על הליגה, ואתם מכירים את ליגת על נשים שלפעמים היא יותר אטרקטיבית במשחקים מסוימים מאשר ליגת הגברים.

יהודה שקמה: בנקודה הזאת יש כמעט שוויון מוחלט, כולל בתקציבים.

יהודה שקמה: זאת אומרת, נבחרת נוער או נבחרת קדטיות או נבחרת נערות מקבלת את התקציב שלה על פי חלוקה בתחילת השנה, על פי דרישת הכוחות המקצועיים וזה כמעט שווה.

יהודה שקמה: אנחנו לוקים בעניין של הייצוג ואנחנו עושים הרבה פעולות כדי לפחות לפעול על פי החוק לייצוג הולם.

יהודה שקמה: זה לא פשוט כאשר פעם אחת זה בגלל המבנה של הספורט הישראלי שהוא כולו כרובו מנוהל על ידי גברים ומרכזים, אבל בהחלטה מקדמית שלנו לקראת הבחירות הבאות שיתקיימו ביולי-אוגוסט 2008, קיבלנו החלטה ש-20 אחוזים מהנציגים תהיינה נשים ותוך כדי מאמץ שוועדת הנשים תנוהל על ידי אישה.

יהודה שקמה: צריך לומר לך הרבה תודה אחרי כל השנים הקשות שעברנו אתך בעניין הזה.

רונית תירוש: לפי הדברים של מר אלטר, ככל שנקדים לטפח ענפי ספורט שונים בקרב הנשים, יש סיכוי גם למצוא אחר כך ייצוג.

רונית תירוש: כדורסל הוא דווקא מסוג הענפים שזוכים לתפוצה רחבה בגילאים צעירים אצל בנות, ואתה לא מצליח למצוא שחקניות עבר או כאלה שתהיינה מוכנות להיות שותפות בהנהלה?

יהודה שקמה: בעבר היו אצלנו שחקניות עבר בנבחרות, אבל יש פה עניין דו-צדדי.

יהודה שקמה: זאת אומרת, לא תמיד אותן נשים שהיו נשים מרכזיות כשחקניות מוכנות להיכנס לפן של הפעילות הציבורית, שמטבע הדברים זה דורש הרבה מאוד שעות ואלה שעות וולנטריות ולא שעות שיש בגינן איזשהו שכר, לבד הכבוד, הפיתוח וכולי.

יהודה שקמה: יש פניות שלנו לשחקניות בדימוס.

רונית תירוש: אתה אומר שאתם מתקשים למלא את המכסה.

יהודה שקמה: לא.

יהודה שקמה: לא אמרתי.

יהודה שקמה: אמרתי שאנחנו עושים מאמצים גדולים כדי למצוא את התמהיל הנכון.

רונית תירוש: אין לכם בעיה של כוח אדם.

יהודה שקמה: אין לנו בעיה.

יהודה שקמה: יש לנו בעיה במלחמות כי האיגוד הוא גוף מייצג.

יהודה שקמה: מי ששולח את הנציגים אלה המרכזים ואנחנו כרגע מול המרכזים ואומרים להם שבכל רשימה שהם מגישים, האחוז שאנחנו דורשים לנשים הוא 20 אחוזים.

יהודה שקמה: כרגע דרך אגב אנחנו לא רחוקים מזה.

יהודה שקמה: אנחנו ב-16.5 אחוזי ייצוג נשים, שלא לדבר על העובדים במשרד שהוא משרד קטן כאשר מתוך 13 עובדים, תשע הן נשים.

יהודה שקמה: אנחנו משתדלים בקטע הזה ואני מקווה שבקדנציה הבאה נצליח להגיע לאותה רמה שאתם מבקשים מאתנו.

רונית תירוש: מה הכוח של המרכזים?

יהודה שקמה: עדיין גדול וחזק.

רונית תירוש: מאיפה הוא נגזר?

יהודה שקמה: פעם אחת הוא נגזר מזה שהם מקבלים תקציב מאוד מסיבי ממועצת ההימורים על-פי חוק, זה ה-15 אחוזים.

רונית תירוש: לכמה זה מגיע גלובלית?

יהודה שקמה: זה שונה מכיוון שהם מקבלים את זה על פי השתייכות.

יהודה שקמה: זאת אומרת, היום להקים עמותה זה עניין מאוד מסובך לקבוצות שבקושי מנהלות את עצמן ביום יום.

יהודה שקמה: לכן הם עשו סיפוח של אותן מאות ועשרות אגודות שהן אומרות למרכזים שהן נותנות להם את המנדט לנהל אותן כעמותה ואז הם עמותה גדולה וכל העמותות האלה מסופחים אליה.

יהודה שקמה: זאת עמותת האם שלהן.

יהודה שקמה: פעם אחת, מתוקף העניין הזה שהם מקבלים אחוזים עבור הניהול של אותן אגודות, ופעם שנייה מתוך חוק מועצת ההימורים כאשר נאמר בפירוש מהו האחוז מהעוגה שכל מרכז ומרכז מקבל על פי גודלו ויכולתו.

רונית תירוש: אם הסכום הגלובלי הוא 230 מיליון לספורט, בערך 30 מיליון.

יהודה שקמה: אני הומניסט ולא כל כך יודע חשבון.

שלומית ניר-טור: זה משהו כמו שמונה מיליון להפועל ועוד 4.5 מיליון למכבי.

שלומית ניר-טור: סדר גודל של 14-15.

קריאה: יש גם את בית"ר ואת אליצור.

יהודה שקמה: הם מאוד זניחים כרגע מבחינת היכולות שלהם.

רונית תירוש: בנוסף ל-15 אחוזים גם מקבלים דמי ניהול עמותה.

יהודה שקמה: במידה שאתה מסתפח אליהם, כי אז הם נותנים לך את כל השירותים כמו שירותי רואה חשבון, שירותי ביקורת ספרים וכולי.

יהודה שקמה: זה לא פשוט.

יהודה שקמה: כדי לקבל נוהל תקין מר0ם העמותות, אתה צריך להיות מאוד מסודר היום וגם מושכים אותך ומוציאים לך את הנשמה, אבל בצדק.

רונית תירוש: אחר כך הם ייתנו לך ייפויי כוח למרכז.

יהודה שקמה: ייפויי כוח, לא בהכרח.

יהודה שקמה: לא.

יהודה שקמה: חוץ מזה, כבר אין היום הצבעות ביפויי כוח לפי השופט סטרשנוב.

יהודה שקמה: באיגוד יש לנו שינוי תקנון.

רונית תירוש: בהתאחדות הם עוד עושים ייפויי כוח.

יהודה שקמה: אצלנו אין יותר.

יהודה שקמה: לכן בבחירות האחרונות היו התארגנויות שלא על בסיס מרכזים.

יהודה שקמה: אצלנו זה בא לידי ביטוי.

רונית תירוש: זה הצליח?

יהודה שקמה: כן.

שלומית ניר-טור: יהודה ציין ענף שהוא מאוד פופולרי בקרב נערות וילדות, והוא גם בתקשורת מאוד פופולרי.

שלומית ניר-טור: נכון להיום, זה כבר שמונה שנים או יותר, באמת עומד בראש ועדת הנשים איש אליצור, גבר, דבר שהרבה שנים אנחנו מנסות לשנות.

יהודה שקמה: אנחנו עושים מאמץ.

רונית תירוש: באיזה איגודים עומדת אישה כיושבת-ראש האיגוד?

שלומית ניר-טור: עדיין אין לנו אף אחת.

שלומית ניר-טור: יש לנו מנכ"ליות.

קריאה: רונית רז היא מנכ"ל איגוד שופטי הכדורגל.

יהודה שקמה: בשלב מסוים, אחרי הרבה מלחמות, העברנו את הילדות עד גיל 14 לטיפולו של משרד החינוך במסגרת בית ספרית, מועדות בית ספרי.

יהודה שקמה: אני אומר את מה שאני אומר בזהירות גדולה.

יהודה שקמה: בתי הספר לא ערוכים מבחינה מקצועית ומקצוענית להביא את הילדות האלה עד גיל 14 לרמה שהאיגוד שלי לפחות עשה באותן שנים שהילדות היו אצלו.

יהודה שקמה: נוצר מצב שכאשר הילדות האלה מגיעות בחזרה לאגודות ולאיגודים, הן חסרות יסודות, הן חסרות יכולות.

שלומית ניר-טור: זה דיון מקצועי.

רונית תירוש: אני זוכרת כמה לחצתי שזה יקרה.

יהודה שקמה: נכון, את היית אחת הדוחפות לעניין הזה.

יהודה שקמה: כרגע מגיעות אלינו הרבה מאוד תלונות מהשטח שיש שם איזשהו פער גדול שצריך לטפל בו באופן מיידי.

רונית תירוש: על זה צריך לדבר על קמינסקי שהתיימר לתת את השירות הטוב ביותר.

רונית תירוש: אם זה לא עובד, אפשר להחזיר את המצב לקדמותו.

שלומית ניר-טור: יש ספורטאיות עבר שמוכנות להתגייס.

שלומית ניר-טור: בימים אלה אנחנו אוספים אותן ומנסים לאתר ספורטאיות שתהיינה מוכנות להתגייס לנושא.

שלומית ניר-טור: אני כבר אומרת שלא בהכרח כולן מוכנות להיות משויכות, לא להפועל, לא למכבי, וכאן הוא שורש הבעיה.

שלומית ניר-טור: אם אלומה גורן לא תהיה מוכנה להיות שייכת למרכז הפועל, סביר להניח שאולי היא לא תיכנס.

שלומית ניר-טור: את זה צריך יהיה לשנות באיזשהו שלב.

שלומית ניר-טור: מדברים כל הזמן על ה-80 מיליון.

שלומית ניר-טור: ה-80 מיליון האלה, תוך חודש אפשר יהיה להתחיל להשתמש בחלק מהכסף, כ-10 מיליון שקלים בשנה.

שלומית ניר-טור: נבחרים עשרה ענפים בהם תיעשה הפעולה ואז אנחנו מאוד מקוות שתיעשה פעולה ארצית מאוד גדולה לאתר את הילדות, לצרף אותן לספורט, לדאוג למקצועיות שלהן על ידי מאמנים בכירים שיעבדו אתן ויטפחו אותן, אז כן תהיה מצוינות ולא רק עבודה שטחית.

שלומית ניר-טור: אני לקחתי על עצמי את הנושא של ייצוג הולם בכל המערכת הזאת.

שלומית ניר-טור: אני אמשיך ואדאג לזה שתהיינה נציגות, שהענפים לא יאמרו שאין, אנחנו נכשיר את אותן מנהיגות צעירות או בוגרות להיות מוכשרות לעשות את התפקידים האלה, וכן הייתי מבקשת את רשם העמותות – וזאת צריכה להיות פעולה משותפת שלנו – לבקש מכל איגוד לשנות את התקנון שלו בהתאם לחוק.

שלומית ניר-טור: אם השינוי הזה יבוא, סביר להניח שהוא יהיה מחויב.

רונית תירוש: זה הוא צריך לעשות או אתם?

שלומית ניר-טור: אני חושבת שהוועדה אולי צריכה לעשות זאת.

רונית תירוש: צריך להיות שיתוף פעולה.

רונית תירוש: אני אסכם בנקודה הזאת בסוף הישיבה ואתייחס אליה.

יהודה שקמה: יש לנו בעיה עם המונח ייצוג הולם.

יהודה שקמה: על זה אנחנו מדברים הרבה מאוד שנים.

יהודה שקמה: גם בג"ץ לא יכול היה לטפל בזה.

יהודה שקמה: השאלה מהו ייצוג הולם.

רונית תירוש: כל עוד אתה מסוגל להסביר לבג"ץ או למשהו דמוי בג"ץ למה אתה מחשיב שתי נשים בהנהלה כייצוג הולם, אם תוכל להסביר זאת, אף אחד לא יתקוף אותך.

יהודה שקמה: הסברנו את זה פעם לשלומית.

יהודה שקמה: אם אחוז הנשים בכדורסל הוא 10 אחוזים, לא יכול להיות שתדרשי 30 אחוזים ייצוג הולם.

שלומית ניר-טור: אני טוענת שזה הביצה והתרנגולת.

שלומית ניר-טור: ברגע שיהיו לך 4, 5, 6 נשים, הן יגרמו לשינוי הזה.

כנרת גנדרסקי: זה שמישהו גדל במכבי או בהפועל, זה לא אומר, שחקניות העבר רוצות להצטרף.

כנרת גנדרסקי: אני גדלתי במכבי ונכנסתי לעבוד בהפועל.

כנרת גנדרסקי: אני לא חושבת שאם גדלתי באגודת מכבי גורם לי להזדהות.

כנרת גנדרסקי: לצורך העניין, מי שאיכפת לו מספורט, איכפת לו ממכבי ומהפועל, ושלומית מכירה אותי לאורך כל השנים, ועד היום אני חתומה על הבג"ץ של מכבי חולון כנגד התאחדות הכדורגל וזה לא מפריע לי בעבודה.

כנרת גנדרסקי: אני לומדת לעשות את ההפרדה ואני חושבת שגם התאחדות הכדורגל, כאשר אני נכנסת, לא זורקת עלי ביצים ויודעת שבסך הכול המטרה שלי היא קידום ספורט נשים.

כנרת גנדרסקי: אם נפתחה לי דלת בהפועל, מצאתי לנכון להיכנס דרכה.

כנרת גנדרסקי: אני חייבת להתייחס ל-15 אחוזים.

כנרת גנדרסקי: מהיום שאני נכנסתי לתפקיד, אני זוכרת שהיו דיונים, וביקשתי סתם לקרוא ולשאול.

כנרת גנדרסקי: כעובדת אני יכולה לומר שאני לא יודעת מה קורה במרכזים האחרים, אבל זה משהו שחשוב שידעו.

כנרת גנדרסקי: קבוצה שמתאגדת, במיוחד בשנים הראשונות שלה, זה לא משנה מספר האחוזים – גם אם יורידו את זה מחר ל-10 אחוזים – המרכזים כן נותנים שירות מעבר לרואה חשבון, מעבר לעורכי דין, מעבר לניהול עמותה.

כנרת גנדרסקי: הם נותנים גם תמיכה לקבוצות, במיוחד לקבוצות חדשות, שיכול להיות שמחר כבר לא יצטרכו אותנו בגלל הפרויקט של 10 אחוזים.

כנרת גנדרסקי: נכון להיום תמונת המצב היא לא שאנחנו באים ועושקים את הקבוצות.

רונית תירוש: אני אסביר לך למה התכוון המשורר.

רונית תירוש: את מתבלבלת בין שני דברים.

כנרת גנדרסקי: חשוב לי רק שתדעו במה מדובר.

כנרת גנדרסקי: לא רק קבוצות חלשות אלא קבוצה שהיא חברה במרכז, מעבר לתקציב שהיא מקבלת דרך ה-טוטו, היא גם מקבלת שירותים אחרים כמו תמיכה כספית, תמיכה בתלבושות, ביטוחים והסעות.

כנרת גנדרסקי: את זה אני יכולה לומר עכשיו, אחרי שנכנסתי ואני מחפשת לעזור.

כנרת גנדרסקי: אני אמנם עכשיו מחפשת רק לקבוצות נשים, אבל אני יכולה לומר לכם בוודאות שבמרכז שלנו לא מדובר רק להעביר ולקטוף את הקופונים של הכסף, אלא בפירוש הם מקבלים גם תמיכה כספית בעמותות שלפעמים מגיעות למצב שמקבלות תקציב, אם זה איגוד הכדוריד כאשר קבוצה מקבלת משהו כמו 45 אלף שקלים בשנה, שזה לא מספיק לשום דבר.

כנרת גנדרסקי: אם אנחנו כאן מודעים לזה, שיפתרו את המצב מול ההתאחדות והאיגודים.

רונית תירוש: כמה עובדים יש במרכז הפועל?

כנרת גנדרסקי: 13, מתוכם 6 נשים.

רונית תירוש: ה-15 אחוזים שמועברים למרכזים, מעבר למה שעכשיו גיליתי שהם גם מקבלים עבור ניהול ספרים ותקציבים של החדשים, הכסף שהם מקבלים הוא בדיוק למטרות שאת ציינת.

רונית תירוש: זאת אומרת, לחלק הם עוזרים קצת ולחלק הם עוזרים יותר.

רונית תירוש: אני מתקשה לראות או להאמין שהם מוציאים יותר ממה שהם מתוקצבים בגלובלי על ידי מועצת ההימורים.

רונית תירוש: הם לא פילנטרופים.

רונית תירוש: את הרי לא נותנת שירותים למכבי תל-אביב או להפועל תל-אביב כי הם לא צריכים אתכם.

רונית תירוש: אם כן, למה שישלמו 15 אחוזים?

כנרת גנדרסקי: הם לא חייבים.

יהודה שקמה: מהם לא מקבלים.

יהודה שקמה: העזרה של המרכזים היא בעיקר בפריפריות כי בלי זה הם לא יוכלו לחיות.

רונית תירוש: שבעה אחוזים יספיקו להם, אבל לא על זה הדיון.

כנרת גנדרסקי: לגבי הקטע של הייצוג.

כנרת גנדרסקי: חלק מהתפקיד שאני נכנסתי, מעבר לזה שאני צריכה לדאוג לספורט נשים, זה לבדוק את מצב החברות בוועדות שלנו, באיגודים השונים.

כנרת גנדרסקי: זה מצחיק שההתאחדות הראשונה אליה ניגשתי היא כדורגל וכן, שם זה ממש לא משקף.

כנרת גנדרסקי: גם חברות ההנהלה שיושבות, לא נעים לומר, הן לא פקידות אלא הן נשים של.

רונית תירוש: הכול נשאר במשפחה.

כנרת גנדרסקי: כחלק ממה שאנחנו מנסים לעשות לפחות אצלנו, אנחנו מחפשים נשים.

כנרת גנדרסקי: אנחנו מחפשים את השחקניות האלה או את המאמנות או כל מיני נשים שמזוהות, אבל אני חושבת שאם כרגע דיברנו על 80 מיליון שלא בזבזו אותם – וכמו שגם אמרה שלומית, שהם כן מחפשים להכשיר נשים – כמו שאומרים שעדיין אין הגדרה של הייצוג ההולם, אני חושבת שאם יגדירו בחוק, אם יינתנו אפילו מספר שנים, שבשנה הראשונה ייצוג הולם יהיה 15 אחוזים, בשנה השנייה הוא יהיה 20 אחוזים ובשנה השלישית האחוז יעלה, והיעד הסופי הוא יעד שכמובן יחליטו עליו.

כנרת גנדרסקי: הלוואי שיום אחד הוא יגיע ל-50 אחוזים, אבל לצורך העניין צריך לעזור לאתר את הנשים ואולי אפשר לעשות זאת דרך הפרויקט.

רונית תירוש: נכון.

רונית תירוש: בסיכום אני אתייחס לזה.

רונית תירוש: אגב, את החוק לא ישנו.

רונית תירוש: אני חושבת שהמשרד עצמו יכול להוציא הנחיות ותקנות של השר.

רונית תירוש: אני רוצה לסכם את הישיבה.

רונית תירוש: כאן תהיה עבודה עם משרד הספורט ואני מבקשת שכמו שיש חובת דיווח לוועדה לקידום מעמד האישה, בשיתוף עם הוועדה, יבקש להציג בפניו צילום של אותו דף בתקנון בו כתוב כחלק מהתקנון של כל איגוד והתאחדויות שהחוק הזה אכן מבוצע, דהיינו, להתקין תקנונים שיסדירו את הניהול התקין של ענף הספורט שהם מרכזים ולקבוע בהם הוראות בעניין מתן הזדמנות שווה לפעילות נשים בספורט.

קרול חסדאי: אם דרוש לנו להוסיף או לשנות את התקנון, זה יכול לקחת עוד שנה אצל רשם העמותות.

רונית תירוש: זה לא יפגע בכם כי לצד זה אתם שמים כוכבית ואומרים שאתם מדווחים שאצלכם המצב הוא כרגע כזה וכזה.

רונית תירוש: זה עוד יותר טוב ממה שיהיה התקנון.

רונית תירוש: יש לכם חובת דיווח לוועדה הזאת ושם אתם כותבים את זה.

רונית תירוש: לכן אמרתי שתעשו את זה עם משרד הספורט בשיתוף הוועדה, לבקש צילום התקנון ואז לראות.

רונית תירוש: בהלימה לבדיקה הזאת, מיידית לשלוח לרשם העמותות תלונות על כל איגוד או התאחדות שאינם עומדים בחוק.

רונית תירוש: כלומר, שלא רואים את זה בתקנון.

רונית תירוש: אגב, את יכולה למצוא מצב שבתקנון כתוב אבל בפועל לא קורה כלום.

רונית תירוש: לכן יש פה חובת דיווח על מה שקורה בפועל ואת צריכה גם לבדוק את התקנון.

רונית תירוש: לכן ביקשתי את שיתוף הפעולה בין הוועדה למשרד.

מיכאל פורמן: חברי ההנהלה הם תפקידים נבחרים.

מיכאל פורמן: קורה שנשים לא מעונינות להיות בתפקיד.

רונית תירוש: תעשה כוכבית, תאמר שעשית ניסיון.

מיכאל פורמן: ניסינו לבצע שינוי בתקנון לכיוון הזה, אבל קיבלנו תשובה מרשם העמותות שזה לא חוקי.

רונית תירוש: תראה לו את החוק, סעיף 9(א).

מיכאל פורמן: שמדינת ישראל תסדיר את הדברים מול רשם העמותות.

מיכאל פורמן: אני צריך להיאבק מול רשם העמותות?

רונית תירוש: תלך למשרד הספורט ותאמר לו שאתה רצית.

רונית תירוש: יש פה דיווח למי מבצע מה, יש צילום של תקנון שיישלח למשרדים וייעשו הצלבות ובמקרה הצורך יוגשו תלונות.

רונית תירוש: כמובן שבדברים האלה יש הידברות.

רונית תירוש: אם אתה היית בסדר והם הכשילו את המהלך, תאמר זאת והמשרד יעזור לך להסדיר זאת.

רונית תירוש: כמובן אחרי שמגיעה התלונה לרשם העמותות, אני מצפה מרשם העמותות שיסיר את האישור של ניהול תקין מעמותה כזאת שאינה פועלת על פי חוק.

רונית תירוש: אני חושבת שמה שאני מבקשת הוא לגיטימי.

רונית תירוש: אני מבקשת ממשרד הספורט להטיל קנסות ולדווח לוועדה אחת לשנה על היקפי הקנסות שהוטלו על גופים כאלה ואחרים.

רונית תירוש: שוב, הוועדה תדע לעשות הצלבה מול הרשימה שממילא לא מתפקדת כמו שצריך ויראו שבאמת ניתנו קנסות.

רונית תירוש: אני מבקשת שמשרד הספורט – מועצת הנשים בעיקר – יקים מאגר עם שמות פוטנציאליים למה שנקרא חברות דירקטוריון.

שלומית ניר-טור: החוק הזה לא קובע 30 אחוזים?

רונית תירוש: לי הייתה הצעה על 50 אחוזים, אבל מדובר ב-30 אחוזים.

שלומית ניר-טור: למה זה לא יכול לחול גם על התקנה הזאת?

קריאה: זה לא מתבצע.

רונית תירוש: את לבד אמרת קודם שיש חוק ספורט ובכל זאת עשית חוק מיוחד לזה.

רונית תירוש: כך זה עובד במדינה.

רונית תירוש: הבעיה נשארת אותה בעיה.

רונית תירוש: אין מאגר פוטנציאלי של נשים.

רונית תירוש: משרד הספורט מכיר, יפנה, יעשה מאגר, וככל שאיגוד כזה ואחר ייתקע בחוסר היענות, הוא יפנה אליך ואת תאמרי לו שיש לך חמש מועמדות.

קריאה: את יכולה לחזור על ההוראה הראשונה בסיכום שלך?

רונית תירוש: ביקשתי לבדוק את התקנונים, שישלחו להם תצלומי תקנונים.

קריאה: אנחנו נעשה את זה מיוזמתנו?

רונית תירוש: לא, אתם לא תעשו ביוזמת

רונית תירוש: כם כלום כי יש לכולם כאן ייצוג.

רונית תירוש: אני מצפה שמשרד הספורט יוציא דרישה לכל האיגודים וההתאחדויות כדי שישלחו אליו צילום תקנון.

רונית תירוש: אני מודה לכם.

רונית תירוש: הישיבה נעולה.